Μάοντο Λο

Ο **Μάοντο Λο** (Maodo Lô, Βερολίνο, 31 Δεκεμβρίου 1992) είναι Γερμανός διεθνής καλαθοσφαιριστής. Με ύψος 1,91 μ. αγωνίζεται ως πόιντ γκαρντ / σούτινγκ γκαρντ την Ζάλγκιρις Κάουνας στο Πρωτάθλημα Λιθουανίας και στην Ευρωλίγκα καθώς για την Εθνική Γερμανίας. 

Αγωνίστηκε στο Πανεπιστήμιο Κολούμπια της Νέας Υόρκης για το κολλεγιακό πρωτάθλημα, αποκτώντας το παρατσούκλι «Ο Πρόεδρος» από τους οπαδούς του. Ο Λο είναι γνωστός ως ένα από τα μεγαλύτερα ταλέντα στο γερμανικό μπάσκετ. Είναι γιος Σενεγαλέζου πατέρα και της διεθνώς αναγνωρισμένης Γερμανίδας ζωγράφου, Ελβίρας Μπαχ.

## Κολεγιακή σταδιοδρομία
Έπαιξε κολεγιακό μπάσκετ για το Πανεπιστήμιο Κολούμπια της Άιβι Λιγκ. Κατά τη διάρκεια της τετραετούς πορείας του είχε κατά μέσο όρο 14,5 πόντους ανά παιχνίδι. Το 2016 οδήγησε το Κολούμπια στο πρωτάθλημα CIT και αναδείχθηκε Πολυτιμότερος Παίχτης (MVP) του Τουρνουά.

## Επαγγελματική σταδιοδρομία
Αφού πέρασε χωρίς ομάδα στο ντραφτ του 2016 του NBA, ο Λο εντάχθηκε στην ομάδα του Σάμερ Λιγκ του NBA των Φιλαδέλφεια 76ερς. Έπαιξε για την ομάδα των Σίξερς στο Λας Βέγκας Σάμερ Λιγκ.

### Μπρόζε Μπάμπεργκ (2016–2018)
Στις 22 Ιουλίου 2016, ο Λο υπέγραψε συμβόλαιο με τη γερμανική Μπρόζε Μπάμπεργκ. Στην πρώτη του χρονιά με την Μπάμπεργκ, ο Λο κατέκτησε το νταμπλ, καθώς κέρδισε το Γερμανικό Πρωτάθλημα και το Κύπελλο Γερμανίας. Στην Ευρωλίγκα, ο Λο είχε μέσο όρο 5.3 πόντους και 1.2 ασίστ σε 10.5 λεπτά ανά αγώνα.

Στη δεύτερη χρονιά του με την Μπάμπεργκ, η ομάδα τερμάτισε 4η στην κανονική περίοδο. Στα ημιτελικά, η Μπάμπεργκ αποκλείστηκε από την Μπάγερν Μονάχου. Στην Ευρωλίγκα, μέτρησε 6.9 πόντους, 1.8 ασίστ και 1.4 ριμπάουντ μ.ο.

### Μπάγερν Μονάχου (2018–2020)
Στις 13 Ιουλίου 2018, ο Λο υπέγραψε διετές συμβόλαιο με τη γερμανική Μπάγερν Μονάχου. Τη σεζόν 2019-20, μέτρησε 9 πόντους, 3.3 ασίστ, 1.9 ριμπάουντ στην Ευρωλίγκα.

### Άλμπα Βερολίνου (2020–2023)
Στις 22 Ιουλίου 2020, υπέγραψε με την Άλμπα Βερολίνου της 1ης Γερμανίας, με την οποία υπέγραψε μονοετές συμβόλαιο. Τη σεζόν 2020-21, στην Ευρωλίγκα μέτρησε 9,5 πόντους και 3,1 ασίστ σε 27 παιχνίδια, παίζοντας περίπου 22 λεπτά κατά μέσο όρο. Επίσης κατέκτησε το Πρωτάθλημα Γερμανίας κερδίζοντας στη σειρά των τελικών την Μπάγερν Μονάχου 3-1. Υπέγραψε διετή επέκταση με την ομάδα στις 4 Αυγούστου 2021. 

Στις 20 Φεβρουαρίου 2022, η Άλμπα Βερολίνου κατέκτησε το Κύπελλο Γερμανίας κερδίζοντας την Κράιλσχαϊμ με 86-76 στον τελικό με τον ίδιο να ολοκληρώνει την αναμέτρηση με 20 πόντους. Στις 19 Ιουνίου 2022 κατέκτησε το Πρωτάθλημα Γερμανίας, αφού η Άλμπα κέρδισε στη σειρά των τελικών την Μπάγερν Μονάχου 3-1. Στην Ευρωλίγκα πραγματοποίησε εξαιρετική σεζόν αφού μέτρησε, 13.3 πόντους (50% στα δίποντα, 4.44% στα τρίποντα), 3.7 ασίστ, 2.3 ριμπάουντ σε 34 αγώνες. Επίσης, αναδείχτηκε MVP της 29ης αγωνιστικής της Ευρωλίγκα, κάτι που πέτυχε για πρώτη φορά στην καριέρα του, αφού κόντρα στον Ολυμπιακό είχε 27 πόντους (5/6 δίποντα, 5/6 τρίποντα), 7 ασίστ, 5 ριμπάουντ και 1 κλέψιμο, συγκεντρώνοντας 34 βαθμούς στο σύστημα αξιολόγησης PIR. Τη σεζόν 2022-23, είχε 11.6 πόντους, 2.9 ασίστ και 1.7 ριμπάουντ, σε 26 αγώνες στην Ευρωλίγκα. 

### Αρμάνι Μιλάνο (2023–2024)
Στις 21 Ιουλίου 2023, ανακοινώθηκε από την Αρμάνι Μιλάνο, μέχρι το 2025. Στις 24 Νοεμβρίου 2023 κόντρα στον Ερυθρό Αστέρα, είχε 32 πόντους (4/7 δίποντα, 6/7 τρίποντα, 6/6 βολές) με 4 ριμπάουντ, 3 ασίστ και 2 κλεψίματα και αναδείχτηκε (ισοβαθμία με Λάρκιν) MVP της 10ης αγωνιστικής στην Ευρωλίγκα. Στις 13 Ιουνίου 2024, κατέκτησε το ιταλικό πρωτάθλημα αφού η Μιλάνο νίκησε στους εγχώριους τελικούς την Βίρτους Μπολόνια 3-1. Τη σεζόν 2023-24 στην Ευρωλίγκα μέτρησε 7.6 πόντους (40.3% στο τρίποντο), 1.7 ριμπάουντ και 2.7 ασίστ αν.α 19:19 σε 21 αγώνες.

### Παρί Μπασκετμπόλ (2024–2025)
Στις 16 Αυγούστου 2024, συμφώνησε με τη νεοφώτιστη στην Ευρωλίγκα Παρί Μπασκετμπόλ. Τη σεζόν 2024-25, μέτρησε 10 πόντους, 1.5 ριμπάουντ και 2.1 ασίστ ανά 17’10” συμμετοχής σε 29 παιχνίδια με την Παρί στην Ευρωλίγκα. Στις 11 Ιουλίου 2025, αποχώρησε από την Παρί.

### Ζάλγκιρις Κάουνας (2025– σήμερα)
Στις 23 Ιουλίου 2025, ανακοινώθηκε η συμφωνία του με την Ζάλγκιρις Κάουνας. Στις 22 Φεβρουαρίου 2026, κατέκτησε το Κύπελλο Λιθουανίας επικρατώντας της Ρίτας με 101-85 στον τελικό.

## Εθνική ομάδα
Το 2014, ο Λο επιλέχθηκε για πρώτη φορά για την Εθνική Γερμανίας. Επιλέχθηκε για την ομάδα που συμμετείχε στο Ευρωμπάσκετ 2015 όπου είχε μέσο όρο 4.6 πόντους, 1.2 ριμπάουντ και 1.4 ασίστ ανά αγώνα. Ακολούθησε η συμμετοχή του στο Ευρωμπάσκετ 2017, το 2019 η παρουσία του στο Παγκόσμιο Κύπελλο της Κίνας και το 2021 ήταν παρών στους Θερινούς Ολυμπιακούς Αγώνες του 2020, όπου η εθνική ομάδα καλαθοσφαίρισης της Γερμανίας κατάφερε να φτάσει στα προημιτελικά, κάτι που είχε συμβεί μόλις το 1984 και το 1992. Ο ίδιος στην διοργάνωση μέτρησε 13,5 πόντους, 2,8 ριμπάουντ και 5 ασίστ σε 28 λεπτά μέσο όρο. Τον Σεπτέμβριο του 2022, συμμετείχε με την εθνική Γερμανίας στο Ευρωμπάσκετ 2022. Η Γερμανία κατέκτησε το χάλκινο μετάλλιο, αφού νίκησε στον μικρό τελικό στο Βερολίνο την Πολωνία με 82-69. Ήταν παρών στο Παγκόσμιο Κύπελλο 2023, στο οποίο η Γερμανία κατέκτησε το χρυσό μετάλλιο, νικώντας στον τελικό την Σερβία ενώ ολοκλήρωσε και όλο το τουρνουά αήττητη. Αγωνίστηκε στους Ολυμπιακούς Αγώνες στο Παρίσι το 2024, έφτασε μέχρι την τέταρτη θέση αφού ηττήθηκε στον αγώνα για το χάλκινο μετάλλιο από την Σερβία με 93-83. Το 2025 κατέκτησε με την εθνική το χρυσό μετάλλιο στο Ευρωμπάσκετ, νικώντας τον τελικό την Τουρκία με 88-83. Μάλιστα η Εθνική Γερμανίας, αναδείχτηκε πρωταθλήτρια, ούσα ανίκητη στην διοργάνωση.  

## Παραπομπές


## Εξωτερικοί σύνδεσμοι

* Βιογραφικό στους Κολούμπια Λάιονς
* Προφίλ στο fiba.basketball

Κατηγορία:Γερμανοί καλαθοσφαιριστές
Κατηγορία:Πόιντ γκαρντ
Κατηγορία:Καλαθοσφαιριστές Εθνικής Γερμανίας
Κατηγορία:Αθλητές στη Θερινή Πανεπιστημιάδα 2015
Κατηγορία:Καλαθοσφαιριστές Ευρωμπάσκετ 2015
Κατηγορία:Καλαθοσφαιριστές Ευρωμπάσκετ 2017
Κατηγορία:Καλαθοσφαιριστές Ευρωμπάσκετ 2022
Κατηγορία:Καλαθοσφαιριστές Ευρωμπάσκετ 2025
Κατηγορία:Καλαθοσφαιριστές Παγκοσμίου Κυπέλλου 2019
Κατηγορία:Καλαθοσφαιριστές Παγκοσμίου Κυπέλλου 2023
Κατηγορία:Καλαθοσφαιριστές στους Θερινούς Ολυμπιακούς Αγώνες 2020
Κατηγορία:Καλαθοσφαιριστές στους Θερινούς Ολυμπιακούς Αγώνες 2024
Κατηγορία:Καλαθοσφαιριστές Μπρόζε Μπάσκετς
Κατηγορία:Καλαθοσφαιριστές Μπάγερν Μονάχου
Κατηγορία:Καλαθοσφαιριστές Άλμπα Βερολίνου
Κατηγορία:Καλαθοσφαιριστές Ολίμπια Μιλάνου
Κατηγορία:Καλαθοσφαιριστές Πρωταθλήματος Γερμανίας
Κατηγορία:Καλαθοσφαιριστές γερμανικών συλλόγων
Κατηγορία:Καλαθοσφαιριστές Λέγκα Μπάσκετ Σέριε Α
Κατηγορία:Καλαθοσφαιριστές ιταλικών συλλόγων